Trotzdem simmer no ganz in Süde abboge. Zerscht simmer en "versteinerte" Wald  go aaluege (im Gägesatz zu versteinerete Tier öpis sehr sältes.. aber nume mässig iidrücklich). E halbstund vor Sunneuntergang simmer denn richtig süüdlichschti Punkt vo Neuseeland abegstoche - nach wie vor uf unteerete Strasse, simmer aber grad öppe zur Sunneuntergangsziit bim Parkplatz acho. Leider hämer vergässe ghaa, dass mer da ja no e halb Stund müesst laufe. Das hämer de nüm gmacht, schliessli hämer au no müesse e Bliibi für d'Nacht gfinde (und vo Sunneuntergang hämer sowieso nüt gseh, well s'Wätter  zwar wieder troch aber immer no stark bewölkt gspielt hät). Mir händ aber scho det paar iidrücklichi Waldstuck gseh - well de Wind da z'letscht z'Südafrika brämst wird, chunt er mit voller Wucht uf Neuseeland los, und das gseht mer au da a de Südküschte. Das wo ich aber unbedingt han wellä gseh, isch erscht spöter am Wäg gläge - und spontan simmer au det here nomal abboge, well noni ganz so schnäll Dunkel worde isch wie erwartet (zNeuseeland isch s'Fahre im Dunkle mit em Mietauto au ned ganz so verbote wie  z'Australie). Det am "Waipapa Point" hämmer denn tatsächli no wilde Seelöie gseh und sogar es paar Fotene chöne mache. Mir sind aber die letschte und einzige dete gsii zu dere spahte Ziit (öppe halbi 6i).